Kovan kritiikin kohteeksi joutunut Iltalehden politiikan toimittaja Tommi Parkkonen todisti puheenvuoron paikan päällä keskustan risteilyllä.

Pääministeri Juha Sipilä (kesk) sanoo median luoneen hänestä väärän mielikuvan, mikä on osasyy keskustan laskeneeseen kannatukseen.

Sipilä moittii, että media ei myöskään suostu korjaamaan virheellisiä tietoja hänestä.

Sipilä haukkui keskustan presidentti- ja maakuntaristeilyn yleisötilaisuudessa erikseen Iltalehden toimittajan.

Juha Sipilällä riitti keskusteluseuraa keskustan presidentti- ja maakuntaristeilyllä Silja Europalla. TOMMI PARKKONEN

Keskustan puheenjohtaja, pääministeri Juha Sipilä moitti keskustan presidentti- ja maakuntaristeilyllä suomalaista mediaa, joka on Sipilän mukaan antanut hänestä kansalaisille väärän mielikuvan.

Sipilän mielestä hänen negatiivinen media- ja julkisuuskuvansa on merkittävä syy keskustan kannatusalamäkeen.

- On ihan totta, että minun persoonassani olevat mielikuvat vaikuttavat tähän 16 prosenttiin tällä hetkellä. Jos puheenjohtajasta on yllättäen tullut ahne oman edun tavoittelija, joka ei tee tässä hommassa mitään muuta kuin suosii sukulaisiaan, niin totta kai se vaikuttaa koko meidän puolueeseen. En minä ole tästä tietämätön, Sipilä tilitti puolueristeilyväelle sunnuntaina matkalla Tallinnasta Helsinkiin.

Sipilän mukaan media ei myöskään suostu korjaamaan esittämiään vääriä tietoja hänestä. Sipilä sanoi, ettei hän enää edes yritä oikaista mielestään virheellistä uutisointia.

- Minulla on vähän huonoja kokemuksia, jos yrittää oikoa sitä mitä sanotaan. Se (toimittajat) on maailman herkin ammattikunta, ei sinne kannata mennä oikomaan, pääministeri ripitti toimittajia.

”Parkkosta varsinkaan”

Tuohtunut pääministeri haukkui nimeltä mainiten paikalla olleen Iltalehden toimittajan.

- Parkkosta varsinkaan ei kannata edes yrittää (oikaista), hän ei selvää faktavirhettä oikaise.

Sipilä ei kuitenkaan suostunut mainitsemaan risteilyväen edessä yhtäkään esimerkkiä oikaisematta jääneistä faktavirheistä, vaikka sitä häneltä kysyttiin.

Tilaisuuden jälkeen Sipilä mainitsi Iltalehdelle kaksi esimerkkitapausta. Ensimmäinen liittyi hänen vaimonsa ansiotuloihin, missä ollut virhe oikaistiin asianmukaisesti. Toinen Sipilää kismittänyt ilmaisu liittyi näkökulmakirjoituksessa käsiteltyyn pääministerin lentoharrastukseen. Siinä ei ollut faktavirhettä.

Sipilä nosti myös esiin erään Iltalehden lööpin, jonka sanavalinnat eivät miellyttäneet häntä.

Väitteiden jälkipuinti käytiin asiallisessa ja hyvässä hengessä.

”En väkisin roiku”

Sipilä on ilmoittanut haluavansa - ainakin tällä hetkellä - jatkaa keskustan puheenjohtajana, mutta lopullisen päätöksen hän tekee keväällä kuunneltuaan sitä ennen keskustapuolueen jäseniä.

Sipilä sanoikin risteilyväelle, että keskustalaisten on nyt aika pohtia ja päättää, voiko keskusta suunnata kohden seuraavia eduskuntavaaleja imago-ongelmaisen puheenjohtajan kanssa.

- Hyvin suurella harkinnalla haluan keskusteluttaa teillä (tätä asiaa), koska tulos tai ulos -periaatteella olen tähän tullut.

Sipilä muistutti keskustan ja hallituksen saavuttaneen hyviä tuloksia tällä vaalikaudella.

- Mutta voiko tällä mielikuvalla oleva puheenjohtaja vetää tätä puoluetta ensi kesän puoluekokouksen jälkeen? Se pitää teidän päättää, sen keskustelun paikka on tässä ja nyt tämän talven aikana.

Sipilä totesi, että jatkohaluistaan huolimatta hän ymmärtää, jos puolueväki haluaa vaihtaa puheenjohtajaa.

- En minä tässä väkisin roiku, tämä on se verran kovaa hommaa. Sen takia miettikää tarkasti, onko kesällä oikea aika vaihtaa puheenjohtajaa. En nimittäin aio olla rasitteena tälle puolueelle.

”Pitäisi muuttaa mielikuvat”

Puheenjohtaja vetosi risteilyvieraisiin, että keskustaväki yrittäisi yhteistuumin parantaa puolueen ja sen johdon imagoa, eikä jättäisi urakkaa vain puheenjohtajan harteille.

- Te, jotka minut tunnette, meidän pitäisi yhdessä muuttaa ne mielikuvat - niin henkilöä kuin puoluetta koskien. Se on aika kova homma - varsinkin henkilöön kohdistuva mielikuva - yrittää yksin muuttaa.

- Näissä talkoissa tarvitaan meitä kaikkia.

Keskustalaiset palkitsivat Sipilän puheenvuoron pitkillä aplodeilla.

Keskustan nykyjohdon ja median ongelmallinen suhde nousi esiin keskustaristeilyn paneelikeskustelutilaisuudessa, jonka yleisökysymyksessä pohdittiin miksi media hyökkää koko ajan keskustan kimppuun, mutta jättää hallituskumppani kokoomuksen rauhaan.